Εξώφυλλο του τεύχους #36 - Απρίλιος 2016
Η **σχεδία** είναι το μοναδικό ελληνικό περιοδικό δρόμου και μέλος του Διεθνούς Δικτύου Περιοδικών Δρόμου (International Network of Street Papers (INSP)). Εκδίδεται από τη Μη κυβερνητική οργάνωση «Διογένης ΜΚΟ», η οποία είναι Αστική Μη Κερδοσκοπική Εταιρεία που συστήθηκε στις αρχές του 2010 για την υποστήριξη της προσπάθειας των αστέγων και κοινωνικά αποκλεισμένων ανθρώπων να ενταχθούν ή να επανενταχθούν στον κοινωνικό ιστό. 

Η *σχεδία* είναι το δεύτερο έντυπο δρόμου που εκδίδεται στην Ελλάδα καθώς τον Σεπτέμβριο του 1998 είχε ξεκινήσει παρόμοιο εγχείρημα με το περιοδικό «Δρομολόγια», το οποίο λόγω μεγάλων δυσκολιών διέκοψε τη λειτουργία του.

Θεματολογία
-----------

Η θεματολογία του περιοδικού είναι ποικίλη και βασίζεται στο ελεύθερο, ανεξάρτητο ρεπορτάζ, με αισιοδοξία και χιούμορ.

Κυκλοφορία
----------

Η *σχεδία*, όπως συμβαίνει με όλα τα περιοδικά δρόμου του κόσμου, δεν πωλείται στα συνήθη σημεία διάθεσης Τύπου, αλλά αποκλειστικά και μόνο στους δρόμους της πόλης από διαπιστευμένους πωλητές: άστεγους, άνεργους και γενικώς ανθρώπους που αποδεδειγμένα ζουν κάτω από το όριο της φτώχειας. Από την τιμή πώλησης του περιοδικού (4,00 ευρώ), το 67,5% (δηλαδή τα 2,70€) αφορούν απευθείας τον ίδιο τον πωλητή (ποσό που περιλαμβάνει το απευθείας έσοδο, 1,50€, για τον άνθρωπο-διανομέα, 0,65€ παρακράτηση φόρου και χαρτόσημο (20%+3,6%) και 0,56€ ΕΦΚΑ (26,95%).

Το πρώτο τεύχος κυκλοφόρησε στις 27 Φεβρουαρίου 2013 στην Αθήνα, και από τότε κυκλοφορεί την τελευταία Τετάρτη κάθε μήνα στην Αθήνα, αλλά και στη Θεσσαλονίκη από τον Ιανουάριο του 2014.

Δρώμενα
-------

Στις 7 Φεβρουαρίου του 2015 δεκατέσσερεις γνωστοί Έλληνες καλλιτέχνες, όπως η Ελευθερία Αρβανιτάκη και ο Φοίβος Δεληβοριάς, φόρεσαν το χαρακτηριστικό κόκκινο γιλέκο πωλητή της *σχεδίας* και έγιναν πωλητές για μία ώρα σε πλατείες και πολυσύχναστα σημεία της Αθήνας. Η δράση πραγματοποιήθηκε στο πλαίσιο των εκδηλώσεων της Διεθνούς Εβδομάδας Πωλητών Περιοδικών Δρόμου (International Vendor Week).

Από τις 28 Απριλίου έως και τις 10 Μαΐου 2015 πραγματοποιήθηκε έκθεση φωτογραφίας με ογδόντα συνολικά εικόνες της Αθήνας που ανακάλυψαν και αιχμαλώτισαν με τον φωτογραφικό τους φακό οκτώ πωλητές της *σχεδίας* στη Στέγη Γραμμάτων και Τεχνών. 

Στις 2 Ιουνίου του 2015 η *σχεδία* διοργάνωσε, σε συνεργασία με την Τεχνόπολη και τον Δήμο Αθηναίων, για τρίτη συνεχόμενη χρονιά μουσική συναυλία στην Τεχνόπολη του Δήμου Αθηναίων στο Γκάζι.

Περιηγήσεις
-----------

Από το Σεπτέμβριο του 2014 η *σχεδία* ξεκίνησε την κοινωνική πρωτοβουλία "Αόρατες Διαδρομές", στα πρότυπα αντίστοιχων περιηγήσεων που διοργανώνονται από περιοδικά δρόμου του εξωτερικού (Αμβούργο, Ζυρίχη, Βασιλεία κ.α.). Οι οδηγοί των περιηγήσεων είναι νυν και πρώην άστεγοι και μέσω της βιωματικής αφήγησης γίνεται η σύνδεση της διαδρομής με τη ζωή στο δρόμο. Στόχος της πρωτοβουλίας είναι η ενεργοποίηση του οδηγού και η ευαισθητοποίηση του κοινού μέσα από τις μαρτυρίες των οδηγών και τη γνωριμία τους με μια άλλη οπτική της πόλης και των ανθρώπων της. Οι περιηγήσεις ξεκινούν από τα γραφεία του περιοδικού στο Μεταξουργείο και η διαδρομή περιλαμβάνει κοινωνικές δομές όπως ξενώνες αστέγων, κέντρα απεξάρτησης, κέντρα ημέρας, συσσίτια κ.α.

Σημειώσεις
----------

1. ↑  Η Διεθνής Εβδομάδα Πωλητών Περιοδικών Δρόμου πραγματοποιείται κάθε χρόνο την πρώτη εβδομάδα του Φεβρουαρίου.

Παραπομπές
----------

1. ↑  «Street Papers of the world». International Network of Street Papers (INSP). Ανακτήθηκε στις 23 Δεκεμβρίου 2015.
2. ↑  Κουνάδη, Ηρώ (1 Απριλίου 2013). «Περιοδικό Σχεδία: Ξεφυλλίζοντας… την αλληλεγγύη». In2life.gr. Ανακτήθηκε στις 23 Δεκεμβρίου 2015.
3. ↑  «Σχεδία». συνΑθηνά. Αρχειοθετήθηκε από το πρωτότυπο στις 30 Μαρτίου 2015. Ανακτήθηκε στις 23 Δεκεμβρίου 2015.
4. ↑  Ρηγόπουλος Τσέλιγκας, Γιάννης (1 Ιουνίου 2015). «Ένα χαμόγελο, μια καλημέρα». Φωτογραφίες: Κωνσταντίνος Ζιργάνος Καζολέας. ΑΠΟΝΤΕΣ... επιτρέπονται: Μαθητικό ηλεκτρονικό περιοδικό του 2ου Πειραματικού Γενικού Λυκείου Αθηνών. Ανακτήθηκε στις 23 Δεκεμβρίου 2015.
5. 1 2  Ρούτση, Άννα (28 Οκτωβρίου 2013). «Περιοδικό δρόμου «Σχεδία»: «Δε θέλει πολύ κόπο και προσπάθεια, θέλει να νοιάζεσαι...»». elculture.gr. Αρχειοθετήθηκε από το πρωτότυπο στις 28 Νοεμβρίου 2015. Ανακτήθηκε στις 18 Νοεμβρίου 2015.
6. ↑  «ΤΙ ΕΙΝΑΙ Η ΣΧΕΔΙΑ». *www.shedia.gr*. Ανακτήθηκε στις 21 Μαΐου 2018.
7. ↑  «Το περιοδικό δρόμου "Σχεδία" πάει Θεσσαλονίκη». Nooz.gr. 28 Ιανουαρίου 2014. Αρχειοθετήθηκε από το πρωτότυπο στις 7 Μαρτίου 2014. Ανακτήθηκε στις 24 Δεκεμβρίου 2015.
8. ↑  «Η σχεδία στο χάρτη». σχεδία: περιοδικό δρόμου. Ανακτήθηκε στις 24 Δεκεμβρίου 2015.
9. ↑  «Aθήνα: Για μία ώρα έγιναν πωλητές του περιοδικού δρόμου «Σχεδία»». Τα Νέα. 8 Φεβρουαρίου 2015. Ανακτήθηκε στις 23 Δεκεμβρίου 2015.
10. ↑  «INSP #VendorWeek 2015 Trailer». YouTube, INSP (International Network of Street Papers). 23 Φεβρουαρίου 2015. Ανακτήθηκε στις 24 Δεκεμβρίου 2015.
11. ↑  «Φωτογραφική έκθεση των πωλητών της Σχεδίας: Μία Στέγη για τη Σχεδία». Στέγη Γραμμάτων και Τεχνών. Ανακτήθηκε στις 23 Δεκεμβρίου 2015.
12. ↑  Γαλατά, Βασιλική. «Μια μεγάλη συναυλία του περιοδικού δρόμου «σχεδία» στην Τεχνόπολη "Μουσικός αέρας στα 'πανιά' της Σχεδίας": Φωτογραφίες & Ρεπορτάζ!». Φωτογράφιση: Απόστολος Αλεξίου. musicity.gr. Αρχειοθετήθηκε από το πρωτότυπο στις 20 Οκτωβρίου 2015. Ανακτήθηκε στις 23 Δεκεμβρίου 2015.
13. ↑  Interactive, Pegasus. «Ξενάγηση με μια... Σχεδία». *ethnos.gr*. Ανακτήθηκε στις 29 Οκτωβρίου 2016.
14. ↑  «Ιχνηλατώντας «αόρατες διαδρομές» της Αθήνας με οδηγούς άστεγους πολίτες». *TVXS - TV Χωρίς Σύνορα*.. Ανακτήθηκε στις 2016-10-29.
15. ↑  «Ακολουθώντας τις Αόρατες Διαδρομές μιας Σχεδίας». *ελculture*. Αρχειοθετήθηκε από το πρωτότυπο στις 2017-10-17.. Ανακτήθηκε στις 2016-10-29.

Εξωτερικοί σύνδεσμοι
--------------------

* σχεδία: περιοδικό δρόμου.
* INSP (International Network of Street Papers).
* INSP News Service Αρχειοθετήθηκε 2020-11-30 στο Wayback Machine..

### Βίντεο

* YouTube
	+ Περιοδικό δρόμου Σχεδία.
	+ INSP (International Network of Street Papers).
		- INSP #VendorWeek 2015 Trailer.
		- Street News Service - the world's most streetwise news agency.